送記注楊學士被詔赴闕
作者：强至
朝代：宋

paragraphs: 學士聲先壓並游，詞源浩蕩浸崑丘。
九重紫殿三題就，萬里青雲數刻收。
天子臨軒名第二，春官奏卷等俱優。
翰林試筆尋揮寫，冊府譌文倏校讎。
京邑紛華非所好，鄉邦偃宴得其求。
始看別酒傾同舍，早聽歡謠載兩州。
嚴詔飛來批鳳尾，近班歸去立螭頭。
一年父老漫留寇，四世公台將至彪。
即日金鑾開步武，往時駟馬減風流。
蹉跎舊掾瞻行色，漸老從軍祗自羞。